**Önk/6-2/2022.**

**J e g y z ő k ö n y v**

Készült Csongrád Város Roma Nemzetiségi Önkormányzata Képviselő-testületének **2022. február 16-án** */szerdán/,* **15.00** órai kezdettel megtartott**2.** (*rendes)* üléséről.

**Az ülés helye:** Városháza Tükörterme

**Jelen van:** Petrovics Sándor elnök, Seres Zoltánné elnökhelyettes, Kállai Dezsőné és Seres Natália képviselők,

Dr. Kurucz Ferenc, a Helyi Választási Bizottság elnöke, Dr. Szubally Brúnó, a Csongrádi Járási Hivatal vezetője,

a polgármesteri hivatal részéről: dr. Juhász László jegyző, Dr. Barcsi Judit aljegyző, a jegyzői iroda vezetője, Vinczéné Dudás Katalin, a szociális és lakásügyi iroda vezetője, Gácsi Szilvia, a gazdálkodási iroda ügyintézője, Harangozóné Pálnok Orsolya, a fejlesztési-és üzemeltetési iroda munkatársa, Szvoboda Lászlóné jegyzőkönyvvezető, a jegyzői iroda munkatársa.

Az ülésről távolmaradt: Lakatos Attila képviselő

**Napirend előtt:**

1./ Petrovics Sándor elnökhelyettes köszönti a megjelent képviselőket, valamint a meghívott vendégeket.

Megállapítja, hogy az ülés határozatképes, mert a testület **4** tagja jelen van.

A testületi ülést megnyitja.

2./ Petrovics Sándor jegyzőkönyv-hitelesítőnek *Kállai Dezsőné* képviselőt javasolja, aki a jelölést elfogadja.

A testület 4 igen szavazattal, egyhangúlag *Kállai Dezsőné* képviselőt jelöli ki a jegyzőkönyv hitelesítésére.

3./ Petrovics Sándor az ülés napirendjére a kiküldött meghívó szerint tesz javaslatot.

A Képviselő-testület 4 igen szavazattal a következő határozatot hozza:

**5/2022. (II. 16.)roma nemzetiségi önkormányzati**

**H a t á r o z a t**

Csongrád Város Roma Nemzetiségi Önkormányzatának Képviselő-testülete a 2022. február 16-ai ülésének napirendjét és tárgyalási sorrendjét a következők szerint állapítja meg:

1. Megbízólevél átadása, Seres Natália képviselő eskütétele

2. Szociális térkép felülvizsgálata

3. A Saját bevételek és az adósságot keletkeztető ügyletekből eredő kötelezettségnek a költségvetési évet követő 3 évre várható összegének bemutatása

4. Az önkormányzat 2022. évi költségvetésének elfogadása

5. A helyi közművelődési feladatok ellátásáról szóló rendelet véleményezése

6. Egyebek

**1. Megbízólevél átadása, Seres Natália képviselő eskütétele**

Petrovics Sándor elnök tájékoztatja a jelenlévőket, hogy Mihály Sándor elnök úr 2022. december 3. napján elhunyt. A listán a következő, legtöbb szavazatot kapott képviselő Seres Natália, aki nyilatkozott, hogy a mandátumot elfogadja.

Felkéri Dr. Kurucz Ferenc HVB elnököt, adja át a megbízólevelet a képviselő asszonynak.

Dr. Kurucz Ferenc HVB elnök elmondja, hogy a Helyi Választási Bizottság 2022.02.11. napján döntött a megüresedett mandátum betöltéséről, illetve arról, hogy a HVB nevében átadhassa a megbízólevelet. A határozat jogerőre emelkedett, így Seres Natália betöltheti a megüresedett képviselői helyet.

A HVB elnöke átadja a megbízólevelet Seres Natália részére, a képviselői munkájához sok sikert kíván.

***Seres Natália képviselő az alábbi szövegű esküt teszi le:***

*„Én, Seres Natália, mint a nemzetiségek jogairól szóló törvény szerinti roma nemzetiségi közösség tagja, esküszöm, hogy képviselői tisztségem ellátása során nemzetiségi közösségemhez hű leszek, az Alaptörvényt és a jogszabályokat megtartom, a tudomásomra jutott titkot megőrzöm, munkámat választóim akaratához híven, lelkiismeretesen végzem, minden igyekezetemmel a roma nemzetiség érdekeit képviselem, ennek során anyanyelvünk, hagyományainak, kultúránk megőrzésén és fejlesztésén fogok fáradozni.*

/Az esküt tevő meggyőződése szerint:/„Isten engem úgy segéljen !”

**2. Szociális térkép felülvizsgálata**

Petrovics Sándor: Van a városnak egy szociális térképe, amit felül szeretnének vizsgálni. Ebbe a munkába szeretnének bevonni roma származású lakosokat.

Dr. Szubally Brúnó elmondja, hogy az elnök úr kereste meg őt ebben a témában, melyről egy informális megbeszélést folytattak. Néhány felvetést tett ezzel kapcsolatban és javasolta, hogy ezt a témát beszélgetés szintjén, egy soron következő ülés napirendjére vegyék fel. A részletes szándékot, célokat még nem ismeri. Az előzetes jelzésből úgy gondolja – nem emlékszik a 15 évvel ezelőtti szociális térképre – önmagában az, hogy egy ilyen készüljön, hasznos és megfontolandó lehet. Először is jó lenne tudni, hogy mit értünk a szociális térkép készítése alatt, hová akarunk eljutni. Milyen adatokat és kivel szeretnénk gyűjteni. Fel kellene építeni, hogy valóban mi az elképzelés, maga a kisebbségi önkormányzat egyáltalán végezhet-e ilyen tevékenységet, ha igen, annak mi a jogszabályi feltételrendszere. Arra nyomatékosan felhívja a figyelmet, hogy a 15 évvel ezelőtti rendszerhez képest az adatvédelem, adatgyűjtés-és kezelés szabályai igen jelentősen megváltoztak és gyorsan bele lehet szaladni még a legjobb szándék mellett is valamilyen jogsértésbe. Legyen először egy elképzelés arról, hogy mit szeretnénk látni. Az elnök úr által elmondottakból az szűrhető le, hogy a roma nemzetiséghez tartozók körében lenne egy adatgyűjtés.

Petrovics Sándor: Azt szeretnék tudni, hogy Csongrád városban hány roma család, gyerek van. Egy roma népszámlálást tartanának.

Dr. Szubally Brúnó: Ez önmagában még nem jelent egy szociális térképkészítést. Ebben nem fog állást foglalni. Benne felmerült, hogy itt nem csupán arról a tényről lenne szó, hogy ki vallja magát romának, hanem az aktuális szociális helyzetükről is. Mit akarnak érteni a kisebbség szociális helyzete alatt? Milyen adatokból akar következtetéseket levonni? Egyszer van egy személyi adatkör, ami tényszerű, majd a családi, személyi, jövedelmi viszonyrendszer, de el akar-e menni idáig az adatgyűjtő, mert ettől kezdve egy nagyon nem egyszerű terepre téved. Egyáltalán az, hogy ki gyűjthet adatot, milyen képesítéssel. Ha Önök el is jutnának odáig, hogy gyűjtenek adatokat, hogyan tárolják, milyen adathordozón, annak milyen védelme van, megszerezheti-e valaki az adatokat, informatikai biztonsági szabályokat kell figyelembe venni. A következő önkormányzati választásokig félidőben vannak, amikor majd készül egy kisebbségi névjegyzék, de azon a roma kisebbségnek csak egy szűk köre van. Amennyiben kizárólag annyi a cél, hogy csak egy nyilatkozatot szeretnének beszerezni, hogy ki vallja magát romának, akkor annak csak annyi lesz a végeredménye, hogy Csongrád lakosságából mennyien vallják magukat romának. Ez nem problémás adat, csak ezzel nem lehet sok mindenre menni.

Petrovics Sándor: Nem fogják sokan annak vallani magukat.

Dr. Kurucz Ferenc: Mi értelme van akkor az egésznek?

Petrovics Sándor: Azt szeretnék látni, hogy mennyivel nőtt a létszámuk, mennyien haltak meg.

Dr. Kurucz Ferenc: Nagy valószínűséggel valamilyen jogszabályba ütközik ez az adatgyűjtés: jogosulatlan adatkezelésbe, vagy nyilvántartásba. A magyar törvények nem szedik szét, hogy ki, milyen nemzetiségű.

Petrovics Sándor: A választáskor mégis szétválasztják.

Dr. Juhász László: 2011. évben volt utoljára népszámlálás, 2022. októberében tervezik ismételten. A jelenlegi adatok alapján megközelítőleg 180-an vallották magukat roma nemzetiséghez tartozónak. Tudjuk, hogy ez töredéke a csongrádi roma lakosságnak. A mostani népszavazáson is bizonyára lesznek kérdések, amelyek a nemzetiségi és vallási hovatartozásra irányulnak. Általában a töredéke vallja magát romának.

Petrovics Sándor: A szentesi roma önkormányzat már másodszor készítette el ezt a térképet. Ebben majd nyújtanak segítséget.

Dr. Juhász László: A város kötelezettségei közé tartozik, hogy fejlesztési terveket készítsen. Van egy olyan felmérés, ami feltünteti a városban lévő szegregátumokat. A roma lakosság egy része is szegregátumban él: Tópart, Alsóváros, Csengeri u., Bethlen G.u. Nagymező u. környéke. Ennek külön kiemelt fejlesztési helye van a város elképzeléseiben.

Harangozóné Pálnok Orsolya: Csongrád Városi Önkormányzat a komplett keretprogramot szeretné megvalósítani, erre vonatkozóan készül most az Integrált Stratégiai Fejlesztés, ahol megjelölik azt a három szegregátumot, ahol különféle beavatkozások történhetnek. A roma nemzetiségi önkormányzat elébe ment egy kicsit annak, amit majd tervezni fognak, mert lesz majd felmérés, de azt nem tudják, hogy melyik szegregátum kerül kijelölésre a három közül, melyiknél fognak elvégezni bizonyos tevékenységeket. Ez augusztus 31-ig fog kialakulni. Ez a program két részből áll: az egyikbe tartoznak a humánfejlesztések, a másikba az építés, felújítás, zöldfelület, játszótér, biztonsági kamera. Ezeket a beavatkozásokat azokon a területeken kell végrehajtani, ami kijelölésre kerül a három szegregátum közül. Nagyon sok tevékenységet kell megvalósítani, csak ehhez nekünk is látni kell, melyek azok, amelyeket a város referál, és melyeket lehet majd megcsinálni. Az pedig a KSH népszámlálási adatain alapul. Kigyűjtötte, hogy milyen típusú tevékenységeket lehet majd végrehajtani. Jelenleg még nincs eldöntve a sorsa.

Dr. Juhász László: Fontosnak látja, hogy az itt elhangzottak ismeretében, aktív segítségét fogják kérni a nemzetiségi önkormányzatnak és be fogják vonni a munkába.

Petrovics Sándor: A felmérésben roma embereknek kellene részt vennie.

Dr. Kurucz Ferenc: Egy koncepció kellene.

Petrovics Sándor: Szentes meg fogja küldeni mintának az ő felmérésüket.

A napirenddel kapcsolatban több hozzászólás nem hangzott el.

* - -

**3. A Saját bevételek és az adósságot keletkeztető ügyletekből eredő kötelezettségnek a költségvetési évet követő 3 évre várható összegének bemutatása**

*Kérdés, vélemény a napirenddel kapcsolatban nem érkezett.*

Petrovics Sándor szavazásra bocsátja a beterjesztett határozati javaslatot.

A képviselő-testület 4 igen szavazattal – egyhangúlag – a következő határozatot hozza:

**6/2022. (II. 16.)roma nemzetiségi önkormányzati**

PÜ-12-2/2022.

**H a t á r o z a t**

Csongrád Város Roma Nemzetiségi Önkormányzatának Képviselő-testülete megtárgyalta a „Saját bevételek és az adósságot keletkeztető ügyletekből eredő kötelezettségeknek a költségvetési évet követő 3 évre várható összegének bemutatása” tárgyú előterjesztést és a következő döntést hozza:

Csongrád Város Roma Nemzetiségi Önkormányzatának Képviselő-testülete elfogadja a saját bevételek és az adósságot keletkeztető ügyletekből eredő kötelezettségnek és a költségvetési évet követő 3 évre várható összegének hatásait az alábbiak szerint:

|  |  |  |  |  |
| --- | --- | --- | --- | --- |
| **Megnevezés** | **2022.** | **2023.** | **2024.** | **2025.** |
| **Az önkormányzat egyéb sajátos bevételei:** | 0 | 0 | 0 | 0 |
| - kamatbevétel |  |  |  |  |
| - lakbér |  |  |  |  |
| - bérleti díj |  |  |  |  |
| - tárgyi eszközök, immateriális javak értékesítése |  |  |  |  |
| **Saját folyó bevétel** | 0 | 0 | 0 | 0 |
| **Rövid lejáratú kötelezettségek:** | 0 | 0 | 0 | 0 |
| - tőketörlesztés (hitel, kötvény) |  |  |  |  |
| - kamat |  |  |  |  |
| - lízing díjak |  |  |  |  |
| *Összesen* |  |  |  |  |
|  |  |  |  |  |
| **Rövid lejáratú kötelezettséggel csökkentett**  **saját folyó bevétel** | 0 | 0 | 0 | 0 |
|  |  |  |  |  |
| **Korrigált saját folyó bevétel =**  **éves kötelezettségvállalás felső határa (50%)** | 0 | 0 | 0 | 0 |
| **Kezességvállalás** (beváltott) | 0 | 0 | 0 | 0 |
| **2020-2023. években éves kötelezettségvállalás**  **felső határa** | 0 | 0 | 0 | 0 |

Erről jegyzőkönyvi kivonaton értesítést kap:

1. a képviselő-testület tagjai

2. a gazdálkodási iroda

**4. Az önkormányzat 2022. évi költségvetésének elfogadása**

Petrovics Sándor a költségvetés a korábbi évek szerint került betervezésre,

*Kérdés, vélemény a napirenddel kapcsolatban nem érkezett.*

Petrovics Sándor szavazásra bocsátja a módosított költségvetés tervezetet.

A képviselő-testület 4 igen szavazattal – egyhangúlag – a következő határozatot hozza:

**7/2022. (II. 16.)roma nemzetiségi önkormányzati**

Pü/12-1/2022.

**H a t á r o z a t**

Csongrád Város Roma Nemzetiségi Önkormányzatának Képviselő-testülete a 2022. évi költségvetését az alábbiak szerint állapítja meg:

adatok Ft-ban

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | |  | |  |  | | |  |  | | |
| **I.Bevételek:** | | * B 16 rovat Egyéb működési célú támogatások bevételei | | |  | 1.040.000 | | |  |  | |
|  | |  | |  |  | | |  |  | | |
|  | | **Bevételek összesen:** | |  | **1.040.000** | | |  |  | | |
|  | |  | |  |  | | |  |  | | |

**II. Kiadás**

1. Személyi juttatás 0,-
2. Járulékok 0,-
3. *Dologi kiadás*

|  |  |  |
| --- | --- | --- |
| **Rovat** | **Megnevezés** | **Ft összeg** |
| K 312 Üzemeltetési anyagok beszerzése | Élelmiszer, irodaszer, egyéb anyag | 338.000,- |
| K 322 Egyéb kommunikációs szolgáltatások | Telefon díj | 237.000,- |
| K337 Egyéb szolgáltatások | Számlavezetés, egyéb szolgáltatás | 335.000,- |
| K 341 Kiküldetési kiadás | Foglalkoztatottak kiküldetése | 20.000,- |
| K 351 Működési célú előzetes áfa | Működési célú előzetes áfa | 110.000,- |
|  | Dologi kiadás összesen | 1.040.000,- |
| **Kiadások összesen:** |  | 1.040.000,- |

Erről jegyzőkönyvi kivonaton értesítést kap:

1. a képviselő-testület tagjai

2. a gazdálkodási iroda

**5. A helyi közművelődési feladatok ellátásáról szóló rendelet véleményezése**

Dr. Juhász László: Csongrád Városi Önkormányzat a 35/2016.(VII. 08.)önkormányzati rendeletében szabályozza a helyi közművelődési feladatok ellátását. Magasabb szintű jogszabályok előírják, hogy a rendeletet véleményeztetni kell a Nemzetiségi Önkormányzattal és a Közművelődési Kerekasztallal is.

Petrovics Sándor: A rendelet tartalmát megismerték, ahhoz módosító, kiegészítő javaslat nincs, a maga részéről támogatja azt.

Kérdezi a testület tagjait, egyetértenek-e a rendelet tartalmával.

A Képviselő-testület 4 igen szavazattal – egyhangúlag – a következő határozatot hozza:

**8/2022. (II. 16.)roma nemzetiségi önkormányzati**

**H a t á r o z a t**

Csongrád Városi Önkormányzat Képviselő-testülete a helyi közművelődési feladatok ellátásáról szóló 35/2016.(VII. 08.)önkormányzati rendelet tartalmát megismerte, az abban foglaltakkal egyetért.

Erről jegyzőkönyvi kivonaton értesítést kap:

1. a képviselő-testület tagjai

2. a humánpolitikai referens

**Egyebek**:

Petrovics Sándor elmondja, hogy évekkel ezelőtt részt vett azoknak az embereknek a koordinálásában, akik a börtönbüntetésüket ledolgozták a Városellátó Intézménynél. Szerinte most is nagy szükség volna az Alsóváros és a Tópart környékének rendbetételére, mert borzasztóan néz ki, ezekkel az emberekkel rendbe lehetne tetetni. Ezt a munkát annak idején is ingyenesen elvégezte, most is szeretne ebben részt venni.

Dr. Szubally Brúnó: A szabálysértést elkövetők közérdekű munkavégzéssel ledolgozhatták a büntetésüket. Ez egy informális együttműködés volt a Városgondnoksággal. Az egy időszakban összefutott közérdekű munkával terheltek nem esetileg ide-oda mentek, hanem a Városellátó kivitt egy konténert, pl. a Zöldfa u. végébe, kitakarították az utcát, összeszedték a szemetet, ledolgozták az idejüket. A legfőbb probléma az volt, hogy a legtöbbjük átsiklott az értesítő azon részén, ami a közérdekű munkavégzésre vonatkozott, nem is tudták értelmezni, és ennek az elővezetés lett a vége.

Petrovics Sándor: Itt jött ő a képbe, hogy neki szóltak, ha valaki nem jelent meg a közmunkán, és akkor ő értesítette az érintettet, hogy vegye fel a közmunkát. Ebben szeretne újra részt venni.

Dr. Szubally Brúnó: Ebben sem szervezésileg, semmilyen más módon a Kormányhivatal nem fog tudni részt venni. Erre nincs módjuk. A Jegyzőnek kell kijelölni azokat a helyeket a városban, ahol lehet közérdekű munkavégzést folytatni. Úgy megy a végrehajtás, hogy náluk önkéntesen kell jelentkezni, ők nem mennek az emberek után, nem is tudják, hogy nekik milyen feladatuk lesz. Az ő határozatukban benne van, hogy jogerős, önkéntes befizetés, végrehajtás. Ha az önkéntes befizetés időtartama alatt bejön és nyilatkozatot tesz, hogy élni akar a közérdekű munka lehetőségével, akkor kap egy papírt. Először is el kell menni a foglalkozás egészségügyre, amely fizetős.

Abban tudnak segíteni, hogy ha közben az érintett közfoglalkoztatott, neki ugyanolyan típusú orvosi igazolása van, mint a közérdekű munkát letöltőnek. És ha a közfoglalkoztatottnak már van ilyen, az egy évig jó, azzal vállalhat közérdekű munkát. Amennyiben ők odairányítanak a városellátóhoz embereket, az jó, ha ott van egy olyan kapcsolat, aki figyelmezteti az embereket a munkavégzés felvételére. Akkor ők valamilyen egyeztetés kapcsán, mint csapatot, oda irányítanak egy területre. Az lehetséges, hogy akik roma nemzetiségűnek vallják magukat, a saját lakókörnyezetükben a jogszabály által elfogadott tisztítását, környezetvédelmét, sok mindent csinálhat. Abban lehet szerepet vállalni, hogy a feladat és az ember találkozzon.

Petrovics Sándor további hozzászólás nem lévén,az ülést bezárja.

K.m.f.

Petrovics Sándor Kállai Dezsőné

elnök jegyzőkönyv-hitelesítő